For de fleste er den lille by Oue i Mariagerfjord en by, man bare kører igennem. Men sådan er det ikke for suppe-, steg- og ismusikeren, Jens Jørgen Pedersen. Han er født og opvokset i den lille by ved Mariager. En by, han elsker så højt, at han nu har lavet en fædrelandssang og musikvideo til ære for byen. - Jeg har altid gerne vil skrive en sang om Oue, siger Jens Jørgen Pedersen. Det har han nu gjort, og dermed er sangen ”Oh Oh – What a Kiss” med The Rocking Ghost nu blevet til 'Oue Oue – du er min by.' Se Jens Jørgen Pedersens musikvideo her under. (Artiklen fotsætter under videoen) Jens Jørgen Pedersen har ellers holdt pause fra musikken i 23 år, men en personlig krise fik ham tilbage til keyboardet i 2009. - Det var rigtig hårdt for ham, da købmanden lukkede, hans forældrene døde, og børnene flyttede hjemmefra. Han kunne mærke, der skulle ske noget nyt, så han købte sig et keyboard, fortæller Jens Jørgen Pedersens kone, Dorte Lykke Olsen. Til dagligt er Jens Jørgen Pedersen buschauffør, og blandt skolebørnene er han kendt som ’den syngende buschauffør’. - Musikken har helt klart hjulpet mig videre i livet, siger Jens Jørgen Pedersen. Musikerens elskede fødeby er ikke, hvad den har været, men Jens Jørgen Pedersen håber, at sangen og musikvideoen om Oue, kan sparke nyt liv i byen, få flere mennesker til at flytte til byen og måske få købmanden til at genåbne. Er du ikke helt sikker på, hvor Oue ligger, så kan du tjekke kortet herunder.
Buschaufføren Jens Jørgen Pedersen elsker sin by, Oue, så højt, at han nu har skrevet en sang og lavet en musikvideo til ære for byen.